Broj: 711-I-2339-M-428/22-02-21

Zagreb, 15. studeni 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Marije Pećanac, ravnateljice Uprave u Ministarstvu zdravstva**,za davanjem mišljenja Povjerenstva, na 194. sjednici, održanoj 15. studenog 2022., daje sljedeće:

**MIŠLJENJE**

**Davanje mišljenja u odnosu na Nacrt prijedloga Zakona o izmjenama i dopunama Zakona o zdravstvenoj zaštiti nije predmet nadležnosti Povjerenstva za odlučivanje o sukobu interesa u okviru odredbe članka 8. ZSSI-a.**

Obrazloženje

Zahtjev za davanjem mišljenja Povjerenstva podnijela je Marija Pećanac, ravnateljica Uprave za pravne poslove u zdravstvu u Ministarstvu zdravstva. Zahtjev je zaprimljen pod brojem 711-U-8679-M-428/22-01-5, povodom kojeg se vodi predmet broj P-428/22.

Člankom 3. stavkom 3. ZSSI-a propisano je da se odredbe iz članaka 10. do 14. glave III. i članaka 48. do 50. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Stoga je povodom obnašanja dužnosti ravnateljice Uprave za pravne poslove u zdravstvu u Ministarstvu zdravstva Marija Pećanac, na koju je imenovana odlukom Vlade Republike Hrvatske temeljem provedenog javnog natječaja, obvezna postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

 Obveznica uz zahtjevu za mišljenjem dostavlja Nacrt prijedloga Zakona o izmjenama i dopunama Zakona o zdravstvenoj zaštiti, i to članaka 85.a i 156.a, koji glasi:

„Članak 85.a

1. Za vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave ima pravo na plaću te ostala materijalna i druga prava iz radnog odnosa u skladu s aktima kojima se uređuju navedena prava u sustavu zdravstva.
2. Ravnatelj zdravstvene ustanove iz stavka 1. ovoga članka nakon prestanka mandata ravnatelja nema ograničenja prilikom zapošljavanja odnosno imenovanja na nova radna mjesta i položaje te nema ograničenja prilikom povratka na prethodno radno mjesto odnosno položaj.
3. Ravnatelj zdravstvene iz stavka 1. ovoga članka smije za vrijeme mandata ravnatelja obavljati poslove iz zdravstvene djelatnosti u zdravstvenoj ustanovi u kojoj je ravnatelj sukladno ugovoru o radu i potrebama posla.
4. Na prava i obveze ravnatelja zdravstvene ustanove koja nisu utvrđena ovim Zakonom primjenjuje se odredbe zakona kojim se uređuje sprječavanje sukoba interesa.“

„Članak 156.a

Zdravstveni radnik za vrijeme obnašanja dužnosti ravnatelja, zamjenika ravnatelja, pomoćnika ravnatelja zdravstvene ustanove, predstojnika klinike, predstojnika kliničkog zavoda, pročelnika zavoda i pročelnika službe zdravstvene ustanove čiji je osnivač Republika Hrvatska odnosno jedinica područne (regionalne) samouprave ne može biti osnivač zdravstvene ustanove ili trgovačkog društva koje obavlja zdravstvenu djelatnost u zdravstvenoj djelatnosti u kojoj je zaposlen, odnosno u djelatnosti koja je povezana s poslovima iz djelatnosti u kojoj je zaposlen.“

U odnosu na odredbu članka 85.a obveznica pojašnjava da Zakon o zdravstvenoj zaštiti uređuje pravo na plaću te ostala materijalna i druga prava iz radnog odnosa u skladu s aktima kojima se uređuju navedena prava u sustavu zdravstva za vrijeme obnašanja dužnosti ravnatelja zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave, kao i radno-pravni status ravnatelja nakon prestanka mandata.

Nadalje navodi da su ravnatelji u zdravstvenim ustanovama priznati stručnjaci i specijalisti svako u svom području te se predloženom odredbom omogućava njihovo ponovno integriranje u zdravstveni sustav na radna mjesta na kojima su prije bili u radnom odnosu čime se omogućava kontinuitet u pružanju zdravstvene zaštite najviše razine koju oni kao priznati stručnjaci osiguravaju te traži mišljenje Povjerenstva o prihvatljivosti takve odredbe odnosu na Zakon o sprječavanju sukoba interesa.

U odnosu na prijedlog članka 156.a obveznica u zahtjevu za mišljenjem navodi da se isto pitanje odnosi i na ovu odredbu kojom se ograničava navedenu skupinu radnika da budu osnivači zdravstvenih ustanova u djelatnosti koja je povezana s poslovima iz djelatnosti u kojoj su zaposleni.

Člankom 32. stavkom 1. ZSSI-a propisane su nadležnosti Povjerenstva: pokretanje postupaka za utvrđivanje povreda odredaba Zakona o sukobu interesa ili drugog zabranjenog ili popisanog ponašanja, provjera podataka iz imovinskih kartica obveznika sukladno odredbama toga Zakona, donošenje poslovnika, kojim se uređuje način rada i odlučivanje Povjerenstva, donošenje odluka, davanje mišljenja, propisivanje obrazaca i pravilnika o ustrojavanju registra radi primjene pojedinih odredaba istoga Zakona, izrada smjernica i uputa obveznicima u svrhu učinkovitog sprječavanja sukoba interesa, redovito provođenje edukacije obveznika u pitanjima sukoba interesa i podnošenja imovinskih kartica, suradnja s nadležnim tijelom državne uprave u čijem je djelokrugu izrada zakona u području sprječavanja sukoba interesa obveznika te podnošenje inicijativa nadležnim tijelima za predlaganje izmjena i dopuna zakona, suradnja s nevladinim udrugama civilnog društva i ostvarivanje međunarodne suradnje u području sprječavanja sukoba interesa, objavljivanje prakse Povjerenstva te obavljanje drugih poslova određenih ovim Zakonom.

Povjerenstvo je dužno dati mišljenje u smislu članka 8. ZSSI-a kada se neki obveznik iz članka 3. ZSSI-a nalazi u situaciji koja bi mogla predstavljati povredu odredbi toga Zakona, u kojim se mišljenjem ukazuje obvezniku kako u takvoj situaciji treba postupiti, u svrhu osiguranja postupanja u skladu sa odredbama ZSSI-a.

U ovoj se situaciji traži mišljenje jesu li pojedine odredbe zakona iz područja zdravstvene zaštite usklađene sa odredbama ZSSI-a.

Iz naprijed navedene zakonske odredbe proizlazi kako davanje mišljenja u odnosu na Prijedlog Zakona o izmjenama i dopunama Zakona o zdravstvenoj zaštiti nije u nadležnosti Povjerenstva u smislu članka 8. ZSSI-a, zbog čega se Povjerenstvo nije upuštalo u ocjenu usklađenosti pojedinih članaka, već će se Povjerenstvo očitovati Ministarstvu zdravstvu davanjem mišljenja u okviru postupku izrade zakonskog prijedloga prije njegova upućivanja Hrvatskom saboru, ukoliko to Ministarstvo bude službeno zatražilo.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Marija Pećanac, elektroničkom dostavom
2. Objava na internetskoj stranici Povjerenstva
3. Pismohrana